<classify> MKURUGENZI Mkuu wa Shirika la Viwango Tanzania TBS, Dk Ngenya Athuman amesema bado kuna bidhaa nyingi zilizo kwenye kundi la lazima kuthibitishwa, zilizoingia sokoni bila ubora wake kuhakikiwa. Aliyasema hao wakati wa ufunguzi wa semina kwa wajasiriamali 60 kutoka mikoa ya Dodoma, Singida, Katavi, Kigoma na Tabora na kuongeza kuwa hali hiyo inafanya kuwapo na bidhaa ambazo ubora wake una mashaka.Alisema kuwapo sokoni kwa bidhaa ambazo ziko kwenye kundi la lazima kuthibitishwa na hazijafanya hivyo kunatelea ushindani usio sawa. Bidhaa ambazo ziko kwenye kundi la lazima kusajiliwa ni zile za vyakula, zenye kuleta madhara kwa matumizi ya binadamu na mazingira, kwa sasa kumekuwepo na wajasiriamali wengi wanaozalisha bidhaa lakini wengi wao hawajafuata taratibu za kuthibitisha viwango na ubora wake, alisema.Alisema ili kuondokana na hali hiyo na kutambua umuhimu wa wajasiriamali katika kupiga hatua ya uchumi wa kazi, ofisi yake imekuwa ikitoa mafunzo kwa mzunguko katika kanda zake tano na kuwataka washiriki hao kwenda kuthibitisha viwango vya ubora baada ya kupata elimu hiyo. Alisema TBS ilitoa takribani miezi mitano kuanzia Agosti hadi Desemba kwa wajasirimali kuthibitisha viwango na ubora wa bidhaa zao na kuwa baada ya hapo watafanya operesheni za kuondoa sokoni.Kwa sasa serikali inabeba gharama za kuthibitisha viwango na ubora wa bidhaa kama bidhaa hizo zitakuwa zinatambuliwa na Shirika la V iwanda V idogo V idogo SIDO, jambo ambalo litawafanya wajasiriamali wasilipe gharama yoyote na kuwataka kuchangamkia fursa hiyo, alieleza. Naye, Katibu Tawala Msaidizi huduma za uchumi wa Mkoa wa Dodoma, Aziza Rajab alitoa rai kwa TBS kuhakikisha inafunga maabara katika ofisi zao za kanda ili kusogeza huduma hiyo kwa wajasiriamali walio wengi. Pia aliwataka wajasiriamali kuendelea kuwekeza katika uzalishaji bidhaa mbalimbali huku wakizingatia kushirikisha TBS, TFDA na Sido ili kupata bidhaa bora na pia kuwataka washiriki kufanya mageuzi ya kweli baada ya mafunzo hayo.  <topic>: kitaifa 